**גמר ליגת האלופות 2013** התקיים באצטדיון ומבלי שבלונדון, אצטדיון הבית של נבחרת אנגליה, ב-25 במאי 2013. במשחק נקבע כי הזוכה בטורניר ליגת האלופות לעונת 2012/2013 היא באיירן מינכן מגרמניה, שניצחה במשחק את בת ארצה בורוסיה דורטמונד בתוצאה 2-1. משחק הגמר היה סיומה של העונה ה-58 של הטורניר, וה-21 במתכונתו הנוכחית.

אצטדיון ומבלי אירח את משחק הגמר בפעם השביעית בהיסטוריה, ובפעם השנייה בתוך שלוש שנים, לאחר שאירח גם את גמר ליגת האלופות 2011. בפעם הראשונה בהיסטוריה נערך מפגש כל-גרמני בגמר ליגת האלופות, והפעם הרביעית בה שתי קבוצות מאותה המדינה נפגשות במשחק הגמר. המדינות הקודמות ששלחו שתי נציגות לגמר המפעל היו ספרד (2000), איטליה (2003) ואנגליה (2008).

מסכת השערים במשחק החלה בדקה ה-60, אז באיירן עלתה ליתרון 1-0 משערו של מריו מנדז'וקיץ'. שמונה דקות בלבד לאחר מכן, השווה אילקאיי גונדואן את התוצאה בבעיטת עונשין מ-11 מטר, אך דקה בלבד לסיום הזמן החוקי של המשחק, קבע אריין רובן, השחקן המצטיין במשחק, את התוצאה הסופית.

היה זה משחק גמר ליגת האלופות השני ברציפות עבור באיירן מינכן, שהפסידה שנה קודם לכן לצ'לסי. בסך הכל, היה זה גמר ליגת האלופות העשירי של המועדון, והזכייה החמישית בתואר. בכך, השוויתה באיירן את הישגה של ליברפול במקום השלישי בטבלת הזכיות במפעל. עבור דורטמונד היה זה משחק הגמר השני בתולדותיה, לאחר שזכתה במפעל בעונת 1996/1997. עונה לאחר זכייתה של דורטמונד, היא פגשה והדיחה את באיירן מינכן ברבע גמר המפעל אך הודחה על ידי ריאל מדריד בחצי הגמר. מאמנה דאז של ריאל מדריד היה מאמנה באיירן מינכן במשחק הגמר, יופ היינקס.

בנוסף למשחק הגמר, שתי הקבוצות התחרו ביניהן באופן ישיר על התארים בגרמניה באותה עונה, ובעונה שקדמה לה. בעונת 2011/2012 דורטמונד זכתה בדאבל בגרמניה, כשבאיירן מסיימת כסגניתה בבונדסליגה ומפסידה לה בגמר הגביע הגרמני. עונה אחר כך באיירן השלימה זכייה בדאבל, תוך שהיא מדיחה את דורטמונד ברבע גמר הגביע. מה שהוסיף ליריבות החזקה בין הקבוצות היה מעברו הצפוי של מריו גצה, שחקנה של דורטמונד שגדל בקבוצה, לבאיירן מינכן, עליו הוכרז לפני שלב חצי גמר ליגת האלופות.

הדרך אל הגמר
------------

### באיירן מינכן

בהגרלת הבתים שובצה באיירן בבית ו', יחד עם ולנסיה, ליל ובאטה בוריסוב. לאחר ניצחון חשוב מול ולנסיה במשחק הראשון, ספגה באיירן הפסד חוץ מפתיע, 3-1 לבאטה בוריסוב. בארבעת המשחקים שנותרו השיגה באיירן שלושה ניצחונות, מתוכם שני ניצחונות ביתיים בהפרש שערים גבוה, 6-1 על באטה בוריסוב, במשחק בו כבש קלאודיו פיסארו שלושער, ו-4-1 על ליל. באיירן סיימה בראש הבית, על אף כמות נקודות זהה לסגניתה ולנסיה, בזכות המאזן הפנימי שלה מולה (ניצחון בבית, תיקו בחוץ).

| שלב הבתים - באיירן מינכן |
| --- |
| קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות |
| גרמניהגרמניה **באיירן מינכן** | 6 | 4 | 1 | 1 | 15 | 7 | 8+ | **13** |
| ספרדספרד**ולנסיה** | 6 | 4 | 1 | 1 | 12 | 5 | 7+ | **13** |
| בלארוסבלארוס**באטה בוריסוב** | 6 | 2 | 0 | 4 | 9 | 15 | 6- | **6** |
| צרפתצרפת**ליל** | 6 | 1 | 0 | 5 | 4 | 13 | 9- | **3** |

באיירן הוגרלה לשחק בשמינית הגמר מול ארסנל מאנגליה. במשחק הראשון באצטדיון האמירויות בלונדון ניצחה באיירן 3-1. בשלב הגומלין באליאנץ ארנה במינכן, עלתה ארסנל ליתרון מוקדם, ולקראת הסיום לורן קוסיילני העלה אותה ליתרון 2-0 וקבע את תוצאת הסיום, אך למרות ההפסד באיירן העפילה לרבע הגמר בזכות הפרש שערי החוץ. בשלב רבע הגמר הוגרלה באיירן מול יובנטוס האיטלקית, וגברה עליה בשני המשחקים בתוצאה זהה, 2-0. בשלב חצי הגמר פגשה באיירן את ברצלונה. על אף הציפיות למפגש צמוד, הפגינה באיירן עליונות מוחלטת בצמד המשחקים. באיירן הביסה את ברצלונה 4-0 במשחק הראשון במינכן, ובגומלין השלימה את העפלתה לגמר העשירי בתולדותיה עם ניצחון 3-0. בסך הכל בשני המפגשים הביסה באיירן את ברצלונה 7-0, במה שסימל בעיני רבים את חילופי השלטון בכדורגל האירופי.

### בורוסיה דורטמונד

בהגרלת הבתים שובצה דורטמונד בבית ד', יחד עם ריאל מדריד, מנצ'סטר סיטי ואייאקס אמסטרדם. הבית נחשב לקשה מאוד ואף כונה "בית המוות", שכן הוא הכיל, בנוסף לדורטמונד, את אלופות שתי הליגות הבכירות באירופה, הפרמייר ליג והליגה הספרדית. למרות זאת, דורטמונד הצליחה לסיים בראש הבית, עם מאזן נקי מהפסדים ומאזן ביתי מושלם של שלושה ניצחונות. גם בשני משחקי החוץ בהם סיימה דורטמונד בתיקו, דורטמונד הוליכה עד שספגה שער שוויון בדקות הסיום של המשחק (מול מנצ'סטר סיטי מריו בלוטלי השווה בכדור עונשין בדקה ה-90, ומול ריאל מדריד מסוט אוזיל השווה בדקה ה-89).

| שלב הבתים - בורוסיה דורטמונד |
| --- |
| קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות |
| גרמניהגרמניה **בורוסיה דורטמונד** | 6 | 4 | 2 | 0 | 11 | 5 | 6+ | **14** |
| ספרדספרד **ריאל מדריד** | 6 | 3 | 2 | 1 | 15 | 9 | 6+ | **11** |
| הולנדהולנד**אייאקס אמסטרדם** | 6 | 1 | 1 | 4 | 8 | 16 | 8- | **4** |
| אנגליהאנגליה**מנצ'סטר סיטי** | 6 | 0 | 3 | 3 | 7 | 11 | 4- | **3** |

בשלב שמינית הגמר הוגרלה דורטמונד מול שחטאר דונצק מאוקראינה. המשחק הראשון התקיים בדונבס ארנה בדונצק. ביום המשחק, התרסק מטוס של חברה לטיסות שכר בטיסה פנימית מאודסה לדונצק. הנוסעים במטוס היו רובם ככולם אוהדים שעשו את דרכם למשחק. 44 אוהדים נהרגו, וטרם המשחק התקיימה דקת דומיה לזכרם. המשחק עצמו הסתיים בשוויון 2-2, כשדורטמונד חוזרת פעמיים מפיגור, כולל שער שוויון שלוש דקות לסיום המשחק. במשחק הגומלין בזיגנאל אידונה פארק בדורטמונד, הביסה המארחת את שחטאר בתוצאה 3-0 והעפילה לרבע הגמר. בשלב זה הוגרלה דורטמונד מול מאלגה הספרדית. במשחק הראשון באצטדיון לה רוסלדה במאלגה הקבוצות נפרדו בשוויון 0-0. דורטמונד הגיעה כפייבוריטית למשחק הגומלין הביתי, שהסתיים בדרמה גדולה. המחצית הראשונה הסתיימה בשוויון 1-1, ובדקה ה-82 כבש אליסאו שער יתרון לזכות מאלגה, על אף שהיה בעמדת נבדל. דקה אחת בתוך תוספת הזמן השיגה דורטמונד את השוויון משער של מרקו רויס, כשבמצב זה מאלגה עולה בזכות שערי חוץ. שתי דקות אחר כך, כבש פליפה סנטנה, גם הוא מעמדת נבדל, את שער הניצחון לזכות דורטמונד, 3-2 שהעלה אותה לחצי הגמר לראשונה מאז 1997/1998. בדומה לבאיירן, גם דורטמונד פגשה קבוצת פאר ספרדית בחצי הגמר, כשהוגרלה לשחק מול ריאל מדריד. עבורה היה זה מפגש שני ברציפות מול יריבה ספרדית, ומפגש שני עם ריאל מדריד שסיימה כסגניתה בשלב הבתים. למרות שריאל הגיעה כפייבוריטית, במשחק הראשון בדורטמונד כבש רוברט לבנדובסקי ארבעה שערים לזכות בורוסיה, שניצחה בתוצאה 4-1. במשחק הגומלין ריאל ניצחה 2-0 משני שערים בשבע הדקות האחרונות של המשחק, במה שהיה הפסדה הראשון של דורטמונד בליגת האלופות באותה עונה, אך תוצאה זו לא הספיקה לספרדים, ודורטמונד השלימה העפלה שנייה בתולדותיה לגמר, בדרך למפגש כל-גרמני.

סיכום המשחק
-----------

אוהדי בורוסיה דורטמונד באצטדיון ומבלי, לפני תחילת גמר ליגת האלופות 2013
דורטמונד הגיעה למשחק ללא מריו גצה, שנפצע במפגש הגומלין מול ריאל מדריד בחצי הגמר. לעומתו, שחקני ההגנה לוקאש פישצ'ק ומאטס הומלס פתחו בהרכב, למרות המתנתו של פישצ'ק לניתוח בירך וחזרתו של הומלס מפציעה בקרסול. באיירן מינכן חסרה במשחק את הולגר באדשטובר שסבל מפציעה בברך, וטוני קרוס שלא החלים בזמן מפציעה אותה ספג בשלב רבע הגמר, ופתחה בהרכב עם שבעה שחקנים שפתחו גם בגמר של העונה שעברה.

בחצי השעה הראשונה שלטה דורטמונד במשחק. שוער באיירן, מנואל נוייר, רשם בשלב זה של המשחק מספר הצלות ששמרו על התוצאה מהפתיחה. לאחר מכן, נטלה באיירן את השליטה במשחק, אך לא הצליחה לכבוש עד לסיום המחצית הראשונה, שהסתיימה בשוויון 0-0.

בדקה ה-60 נכבש השער הראשון במשחק. אריין רובן קיבל כדור בתוך הרחבה מפרנק ריברי. שוערה של דורטמונד, רומן וידנפלר, יצא לעברו של הקשר, שהצליח להעביר כדור רוחב למריו מנדז'וקיץ', שמקרוב כבש והעלה את קבוצתו ליתרון 1-0. שמונה דקות בלבד אחר כך, הרמת רגל של דאנטה פגעה בבטנו של מרקו רויס בתוך הרחבה, ודורטמונד זכתה בכדור עונשין מ-11 מטר. אילקאיי גונדוגאן בעט נמוך לפינה הימנית, נוייר זינק לפינה הנגדית ודורטמונד השיגה את השוויון, 1-1. בדקה ה-89 כבשה באיירן את שער הניצחון. ריברי מצא במסירת עקב את רובן בתוך הרחבה. מבשל השער הראשון השתלט על הכדור בין שני שחקנים, ומקרוב דחק בבעיטה חלשה את הכדור מעבר לשוער וידנפלר, וקבע את תוצאת הסיום, 2-1 לבאיירן מינכן, אלופת אירופה בפעם החמישית בתולדותיה.

|  |  |  |  |  |
| --- | --- | --- | --- | --- |
| 25 במאי 2013 | **גרמניהגרמניה באיירן מינכן** | **2 - 1** | **בורוסיה דורטמונד גרמניהגרמניה** | אצטדיון ומבלי, לונדון, אנגליה**צופים:** 86,298**שיפוט:** איטליהאיטליה ניקולה ריצולי |
| מריו מנדז'וקיץ' הובקע שער בדקה ה- 60' 60'  אריין רובן הובקע שער בדקה ה- 89' 89' | (סיקור) | אילקאיי גונדוגאן הובקע שער בדקה ה- 68' 68' (פ) |

### הרכבי הקבוצות

|  |  |
| --- | --- |
| 





**באיירן מינכן**
 | 





**בורוסיה דורטמונד**
 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |
| --- |
| **באיירן מינכן:** |
|  |  |
| שוער | **1** | גרמניהגרמניהמנואל נוייר |
| מגן ימני | **21** | גרמניהגרמניהפיליפ לאם (קפטן) |
| בלם | **17** | גרמניהגרמניהג'רום בואטנג |
| בלם | **4** | ברזילברזילדאנטה כרטיס צהוב בדקה ה-29 29' |
| מגן שמאלי | **27** | אוסטריהאוסטריהדויד אלאבה |
| קשר מרכזי | **8** | ספרדספרדחאבי מרטינס |
| קשר מרכזי | **31** | גרמניהגרמניהבסטיאן שוויינשטייגר |
| קיצוני ימני | **10** | הולנדהולנדאריין רובן הובקע שער בדקה ה- 89' 89' |
| קשר התקפי | **25** | גרמניהגרמניהתומאס מילר |
| קשר שמאלי | **7** | צרפתצרפתפרנק ריברי כרטיס צהוב בדקה ה-73 73' הוחלף בדקה ה-91 91' |
| חלוץ מרכזי | **9** | קרואטיהקרואטיהמריו מנדז'וקיץ' הובקע שער בדקה ה- 60' 60' הוחלף בדקה ה-94 94' |
| **מחליפים:** |
| שוער | **22** | גרמניהגרמניהטום שטארקה |
| מגן | **5** | בלגיהבלגיהדניאל ואן בויטן |
| קשר | **11** | שווייץשווייץשרדאן שאקירי |
| קשר | **30** | ברזילברזיללואיס גוסטבו נכנס כמחליף בדקה ה-91 91' |
| קשר | **44** | אוקראינהאוקראינהאנטולי טימושצ'וק |
| חלוץ | **14** | פרופרוקלאודיו פיסארו |
| חלוץ | **33** | גרמניהגרמניהמריו גומז נכנס כמחליף בדקה ה-94 94' |
| **מאמן:** |
| גרמניהגרמניהיופ היינקס |

 |  | 

|  |
| --- |
| **בורוסיה דורטמונד:** |
|  |  |
| שוער | **1** | גרמניהגרמניהרומן וידנפלר (קפטן) |
| מגן ימני | **26** | פוליןפוליןלוקאש פישצ'ק |
| בלם | **4** | סרביהסרביהנבן סובוטיץ' |
| בלם | **15** | גרמניהגרמניהמאטס הומלס |
| מגן שמאלי | **29** | גרמניהגרמניהמרסל שמלצר |
| קשר מרכזי | **6** | גרמניהגרמניהסוון בנדר הוחלף בדקה ה-92 92' |
| קשר מרכזי | **8** | גרמניהגרמניהאילקאיי גונדוגאן הובקע שער בדקה ה- 68' 68' |
| קיצוני ימני | **16** | פוליןפוליןיקוב בלשצ'יקובסקי הוחלף בדקה ה-90 90' |
| קשר התקפי | **11** | גרמניהגרמניהמרקו רויס |
| קשר שמאלי | **19** | גרמניהגרמניהקווין גרוסקרויץ כרטיס צהוב בדקה ה-73 73' |
| חלוץ מרכזי | **9** | פוליןפוליןרוברט לבנדובסקי |
| **מחליפים:** |
| שוער | **20** | אוסטרליהאוסטרליהמיטצ'ל לנגראק |
| מגן | **27** | ברזילברזילפליפה סנטנה |
| קשר | **5** | גרמניהגרמניהסבסטיאן קל |
| קשר | **7** | גרמניהגרמניהמוריץ לייטנר |
| קשר | **18** | טורקיהטורקיהנורי שאהין נכנס כמחליף בדקה ה-92 92' |
| קשר | **21** | גרמניהגרמניהאוליבר קירך |
| חלוץ | **23** | גרמניהגרמניהיוליאן שיבר נכנס כמחליף בדקה ה-90 90' |
| **מאמן:** |
| גרמניהגרמניהיורגן קלופ |

 |

|  |
| --- |
| **השחקן המצטיין מטעם אופ"א:**
הולנדהולנדאריין רובן
**השחקן המצטיין מטעם האוהדים:**
גרמניהגרמניהמנואל נוייר
**עוזרי שופט:**
איטליהאיטליהרנאטו פבראני (קוון)
איטליהאיטליהאנדראה סטפאני (קוון)
**שופט רביעי:**
סלובניהסלובניהדמיר סקומינה
**שופטי רחבה:**
איטליהאיטליהג'נלוקה רוקי
איטליהאיטליהפאולו טליאוונטו |

### נתוני משחק

|  | באיירן מינכן | בורוסיה דורטמונד |
| --- | --- | --- |
| שערים | 2 | 1 |
| בעיטות לשער | 14 | 12 |
| בעיטות למסגרת | 9 | 8 |
| החזקת כדור | 58% | 42% |
| קרנות | 8 | 6 |
| עבירות | 7 | 11 |
| נבדלים | 4 | 1 |
| כרטיסים צהובים | 2 | 1 |
| כרטיסים אדומים | 0 | 0 |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **גמר ליגת האלופות 2013** |

* האתר הרשמי של גמר ליגת האלופות
* אורי קופר, גרמניה שוב מחולקת: כשדורטמונד ובאיירן נפגשות, באתר ynet, 25 במאי 2013
* באיירן מינכן זכתה בליגת האלופות עם 1:2 על דורטמונד, באתר וואלה!‏, 25 במאי 2013

הערות שוליים
------------

1. ↑  דורטמונד אישרה: מריו גצה עובר לבאיירן עבור 37 מיליון אירו, באתר גלובס, 23 באפריל 2013

| משחקי גמר גביע אירופה וליגת האלופות |
| --- |
| גביע אירופה לאלופות | 1956 • 1957 • 1958 • 1959 • 1960 • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 |
| ליגת האלופות | 1993 • 1994 • 1995 • 1996 • 1997 • 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 |